Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од М. Д., поднесена против Општина Чаир, по предметот Барање за пристап до информации од јавен карактер, на 18.09.2023 година го донесе следното

 **Р Е Ш Е Н И Е**

1. Жалбата изјавена од М. Д., поднесена против Општина Чаир, заведена во Агенцијата под бр.08-341 на 06.09.2023 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Како што е наведено во Жалбата, М. Д. на 12.08.2023 година, преку електронска пошта поднела Барање за пристап до информации од јавен карактер до Општина Чаир, со кое побарала по е-маил да и се достави електронски запис од следната информација:

“1. Вкупниот број на издадени одобренија за градење на територија на Општина Чаир во периодот од 30.06.2018 година заклучно со 30.06.2023 година, односно последните 5 години.

 2. Листа од:

 2.1 Новопроектирани и изведени јавни простори во периодот од 30.06.2018 година до 30.06.2023 година и

 2.2 Реконструирани постоечки јавни простори во периодот од 30.06.2018 година до 30.06.2023 година

 За податоците под реден број 2, односно 2.1 и 2.2 молам да се наведе и точната локација на секој од овие јавни простори (адреса или КП). Дополнително, молам да се наведе и намената на јавниот простор, односно да се наведе дали станува збор за детски игралишта, спортски игралишта, зеленило со урбана опрема за седење, јавни простори со мешана намена и сл.

3. Дали Општина Чаир распишала јавен конкурс за изработка на идејно решение за јавните простори, кои се предмет на ова барање, под точка 2.1 и 2.2 во периодот од 30.06.2018 заклучно 30.06.2023 година, односно последните 5 години?

3.1 Доколку да, Ве молам да посочите за кои и кој бил исходот од постапката, односно дали овие јавни простори биле изведени согласно идејното решение?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под бр. 08-341 на 06.09.2023година.

Агенцијата со електронски допис бр.08-341 од 07.09.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Истиот ден, на 07.09.2023 година, Имателот на информации до Агенцијата преку електронска пошта достави Допис заведен под бр.08-341 во кое наведува дека: “...Во координација сме со подносителот на барањето, известени се за задоцнување на одговорот, во текот на наредната недела ќе добиваат одговор за поднесеното барање“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор**

 **Пламенка Бојчева**